Ο **Σύνδεσμος Επιχειρήσεων και Βιομηχανιών** πιο γνωστός ως ΣΕΒ (τέως Σύνδεσμος Ελληνικών Βιομηχανιών) είναι ένα μη κερδοσκοπικό σωματείο, με έδρα την Αθήνα με σκοπό την εκπροσώπηση των ελληνικών νομικών προσώπων-επιχειρήσεων και βιομηχανιών και την προάσπιση των συμφερόντων τους σε εθνικό κυρίως επίπεδο.
Ο ΣΕΒ είναι μέλος της BUSINESSEUROPE (πρώην UNICE), της Ευρωπαϊκής Ομοσπονδίας Επιχειρήσεων, του αντίστοιχου φορέα εκπροσώπησης των επιχειρήσεων και βιομηχανιών σε ευρωπαϊκό επίπεδο.

Ιστορικό ΣΕΒ
------------

Ο ΣΕΒ ιδρύθηκε το 1905 και ως "Σύνδεσμος Ελλήνων Βιομηχάνων και Βιοτεχνών" αρχίζει να λειτουργεί από το 1907, όταν τον ανασυστήνουν διακόσιοι μεγάλοι βιομήχανοι, μετονομάστηκε το 1946 σε "Σύνδεσμος Ελλήνων Βιομηχάνων" και το 1979 μετονομάστηκε σε "Σύνδεσμος Ελληνικών Βιομηχανιών". Από το Μάιο 2007 η επωνυμία του ΣΕΒ είναι **"Σύνδεσμος Επιχειρήσεων και Βιομηχανιών"**.

Όργανα Λειτουργίας
------------------

Τα όργανά του είναι η Συνέλευση των Μελών, το Διοικητικό Συμβούλιο, η Εκτελεστική Επιτροπή.
Σήμερα Πρόεδρος του Διοικητικού Συμβουλίου είναι ο Δημήτρης Παπαλεξόπουλος και Πρόεδρος της Εκτελεστικής Επιτροπής είναι ο Ευθύμιος Βιδάλης.

Διοικητικό συμβούλιο
--------------------

Το Διοικητικό Συμβούλιο του ΣΕΒ, όπως εκλέχθηκε στις 15 Ιουνίου του 2020 μέσα από την Γενική Συνέλευση του Συνδέσμου και υφίσταται ως σήμερα:

| Σύνθεση τρέχοντος Διοικητικού Συμβουλίου |
| --- |
| Πρόεδρος | Παπαλεξόπουλος Δημήτρης |
| Α' Αντιπρόεδρος | Γιώτης Ιωάννης |
| Β' Αντιπρόεδρος | Θεοδωρόπουλος Σπύρος |
| Γ' Αντιπρόεδρος | Μυτιληναίος Ευάγγελος |
| Γεν. Γραμματέας | Μακρίδης Αλέξανδρος |
| Ταμίας | Βερέμης Μάρκος |
| Μέλη | Αθανασίου Οδυσσέας |
| Βασιλάκης Ευτύχιος |
| Βιδάλης Ευθύμιος |
| Καλλίνικος Καλλίνικος |
| Καραγιάννης Ιωάννης |
| Κόκκαλης Κωνσταντίνος |
| Κυριακόπουλος Πάνος |
| Παντελιάδης Αριστοτέλης |
| Περιστέρης Γεώργιος |
| Σιάμισιης Ανδρέας |
| Τρύφων Θεόδωρος |
| Τσαμάζ Μιχάλης |
| Τσέτη Ιουλία |
| Φιλάρετος Σπύρος
 |

Σκοποί του ΣΕΒ
--------------

Οι σκοποί του ΣΕΒ, όπως αυτοί προκύπτουν από το εγκεκριμένο Καταστατικό του είναι:

1. Η μελέτη, προστασία και προαγωγή των ηθικών, οικονομικών και επαγγελματικών συµφερόντων των επιχειρήσεων-µελών του και η ανάπτυξη πνεύματος αλληλεγγύης και αµοιβαίας υποστηρίξεως µεταξύ των µελών του.
2. Η µελέτη, προβολή, υποστήριξη και συµβολή στην ανάπτυξη των θεμάτων, που ενδιαφέρουν τη µεταποίηση-βιομηχανία και κάθε συναφή επιχειρηματική δραστηριότητα, µε µόνιµη οργάνωση και µορφή νομικού προσώπου που συµβάλλει στην ανάπτυξή της και που ανταποκρίνεται σε επί µέρους λειτουργίες της βιομηχανίας, ιδίως την οργάνωση, την ελεγκτική, την πληροφορική, την εκπαίδευση και επιμόρφωση στελεχών και εργατικού δυναμικού, τις δηµόσιες σχέσεις, τη διαφήμιση, τη διανομή.
3. Η προβολή του θεσμού της ιδιωτικής επιχειρήσεως, για να καταστεί συνείδηση µεταξύ του ευρύτερου κοινού, η σημασία του σε µία ελεύθερη και αναπτυσσόμενη κοινωνία.

Ο ΣΕΒ ως επίσημος φορέας εκπροσώπησης των μεγάλων Ελληνικών επιχειρήσεων
------------------------------------------------------------------------

Ο ΣΕΒ αναγνωρίζεται από το Κράτος ως ο επίσημος φορέας εκπροσώπησης των μεγάλων Ελληνικών επιχειρήσεων, και για αυτό πολλά νομοθετήματα προβλέπουν την παρουσία εκπροσώπων του ΣΕΒ σε διοικητικά συµβούλια διάφορων δημοσίων οργανισµών, σε ανεξάρτητες ρυθµιστικές αρχές, και σε διάφορες επιτροπές. Μεταξύ άλλων, εκπρόσωποι του ΣΕΒ μετέχουν στους παρακάτω οργανισμούς: Επιτροπή Ανταγωνισμού, Επιτροπή Κεφαλαιαγοράς, Ρυθµιστική Αρχή Ενέργειας, Επιτροπή Πολιτικής και Προγραµµατισµού Προµηθειών, διάφορες ειδικές επιτροπές του Υπουργείου Ανάπτυξης, του Υπουργείου Οικονοµίας & Οικονοµικών, επιτροπές για το χωροταξικό σχεδιασµό και το περιβάλλον του Υπουργείου Περιβάλλοντος, Χωροταξίας και Δηµοσίων Έργων, Εθνικό Συµβούλιο Αγροτικής Πολιτικής του Υπουργείου Γεωργίας, επιτροπές παρακολούθησης των Κοινοτικών Πλαισίων Στήριξης για την Ελλάδα, Οικονοµική και Κοινωνική Επιτροπή (ΟΚΕ), Οργανισµός Μεσολάβησης και Διαιτησίας (ΟΜΕΔ), Ελληνικό Ινστιτούτο Υγιεινής και Ασφάλειας της Εργασίας (ΕΛΙΝΥΑΕ), Διοικητικά Συµβούλια του Ιδρύµατος Κοινωνικών Ασφαλίσεων (ΙΚΑ), του Οργανισµού Απασχόλησης Εργατικού Δυναµικού (ΟΑΕΔ), του Οργανισµού Εργατικής Εστίας (ΟΕΕ), του Οργανισµού Εργατικής Κατοικίας (ΟΕΚ), του Εθνικού Συμβούλιου Τυποποίησης του ΕΛΟΤ, κλπ.

Παραπομπές
----------

1. ↑  Νέος πρόεδρος του ΣΕΒ ο Δημήτρης Παπαλεξόπουλος
2. ↑  Κωδικοποιημένο Καταστατικό ΣΕΒ

Πηγές
-----

* Αλίκη Βαξεβάνογλου, Οι Έλληνες κεφαλαιούχοι 1900-1940, κοινωνική και οικονομική προσέγγιση, εκδ. Θεμέλιο, Αθήνα, 1994

Εξωτερικοί σύνδεσμοι
--------------------

* Επίσημη Ιστοσελίδα ΣΕΒ
* Επίσημη Ιστοσελίδα Ευρωπαϊκής Ομοσπονδίας Επιχειρήσεων